Onafhanklike paneel sal ontsouting vir Wes-Kaap ondersoekTheewaterskloofdam tydens droogte in die Wes-Kaap (April 2018) (Foto: Ayanda Ndamane/ANA) ŉ Onafhanklike paneel sal in die Wes-Kaap aangestel word om deur die waternavorsingskommissie die herbruik van water en ontsouting te ondersoek. Die paneel sal kenners in die veld van waterbehandelingstegnologie, watergehalte en die ontwikkeling van watergehalteriglyne insluit. Xanthea Limberg, burgemeesterskomiteelid oor water en afval, het gesê Stad Kaapstad stuur ŉ ambisieuse program van stapel om beskikbare kapasiteit met ŉ bykomende 300 miljoen liter water per dag te verhoog uit alternatiewe bronne soos ontsouting en die hergebruik van water. Kenners in die veld van watergehalte, mikrobiologie, waterbehandelingstegnologie, toksikologie, watergehalte-risikobestuur, waterchemie en waterhulpbronne en -omgewingsbekerming moet deel vorm van die paneel, het Limberg bygevoeg. “Sowat R15 miljoen sal die koste dek vir honorariums aan paneellede, professionele fooie waar nodig om die werk van die paneel te ondersteun, en algehele bestuur en verslaggewingsfunksies. Dit sal ook verseker dat optimale en kostedoeltreffende oplossings ingestel word.” Die tydelike ontsoutingsaanlegte by Monwabisi en Strandfontein, wat 14Ml/d vervaardig het tydens bedrywighede, is buite diens gestel en die persele word gerehabiliteer. Die pypleidings in die oseaan word ook verwyder. “Hierdie fasiliteite het waardevolle inligting verskaf oor die kommersiële ontsoutingsproses en die tegnologiese omvang. Dit het ŉ groot bydrae gelewer tot die beplanning vir die voorgestelde permanente ontsoutingsaanleg.” Planne vir ŉ permanente ontsoutingsaanleg, met ŉ geskatte vervaardiging van 50Ml/d duur voort. Die tegniese uitvoerbaarheidstudie is reeds afgehandel en die uitslag is tans onder hersiening. ŉ Assessering van die finansiële lewensvatbaarheid en meganismes vir die verskaffing van infrastruktuur vorm deel van die volgende stappe. “Die stad se nuwe waterprogram beoog om ons afhanklikheid van reënval te verminder en ons weerstandigheid teen toekomstige droogtes te verhoog,” het Limberg bygevoeg. “ŉ Sleutel-aspek tot die implementering van planne om waterhulpbronne te diversifiseer verseker dat die stad voldoende menslike en ander hulpbronne het om doeltreffend te werk in ŉ watersensitiewe stad.” Ná ŉ goeie reënseisoen vanjaar staan Stad Kaapstad se damvlakke tans op 98,1%. Klik hier vir meer inligting oor Stad Kaapstad se waterstrategie.